Rybnik: Tragiczny wypadek
W niydziela na ulicy Hotelowyj w Rybniku auto śmiertelnie trzasło we 7-letnigo bajtla. Wozidłym jechały 4 niytrzyźwe ôsoby. Wszyjscy ôstali zastawiyni i przepyndziyli noc w policyjnym hereszcie. Rybniccy szandarzi klarujōm prziczyny tego tragicznego zdarzynio.
Do zdarzynio doszło w niydziela ô godzinie 4:30 po połedniu na ulicy Hotelowyj w Rybniku. Ze stympnych ôbsztalowań rybnickich policyjōnōw wyniko, iże ôjcowie szpacyrowali z dwōjkōm dzieci, jak w jejich 7-letnigo syna trzasnōł ôsobowy opel. Synek zginōł na miyjscu. Wozidłym rajzowało 4 majoryntnych jak tyż poruletnie dziecko. Przed przijazdym mōndurowych, dwie ôsoby społym z dzieckym uciykły. Policyjōny zaroz zapoczli poszukowania. Chwila niyskorzij wachtyrze prawa ôdnodli kobiyta społym z 8-letnim synkym, jak tyż chopa. Dwa chopy i dwie kobiyty w wieku ôd 30 do 38 lot, co rajzowali oplym, ôstali zastawiyni. Po podszukowaniu alkōmatym pokozało sie, iże wszyjscy byli ôpici. Jedna z kobiyt miała w ôrganiźmie hned 4,5 promila alkoholu. Zastawiōnym ekstra było pobrano krew do badań. Rybniccy policyjōny pod nadzorym prokuratury wykōnali ôglyńdziny placu, jak tyż zabezpieczyli auto. Prziczyny i ôkoliczności tego tragicznego wypadku bydōm klarowane ôd rybnickich śledczych.
Fotografijo: KMP Rybnik
pol_Latn szl_Latn szl_Latn szl_Latn